**Mājokļa pabalsts**

**Mājokļa pabalsts** ir viens no diviem[[1]](#footnote-1) pamata sociālās palīdzības pabalstiem kas tiek izmaksāts no pašvaldības budžeta līdzekļiem.

**!!!** Priekšnosacījums mājokļa pabalsta saņemšanai ir mājsaimniecības materiālās situācijas izvērtēšana, sagatavojot iztikas līdzekļu deklarāciju, un izdevumus par mājokli apliecinošu rēķinu un cita veida pierādījumu uzrādīšana pašvaldības sociālajā dienestā.

**!!! Ārkārtējās situācijas laikā dokumentu iesniegšana notiek attālināti un pašvaldības sociālais dienests var piešķirt mājokļa pabalstu, pamatojoties uz iepriekšējo iesniegumu un dokumentiem.**

**Kā aprēķina mājokļa pabalsta apmēru?**

Mājokļa pabalsta *apmēru aprēķina*, ņemot vērā šādus ***izdevumus***[[2]](#footnote-2):

* par dzīvojamās telpas lietošanu (*īres maksa, izdevumi par obligāti veicamajām pārvaldīšanas darbībām*);
* par pakalpojumiem, kas saistīti ar dzīvojamās telpas lietošanu (*siltumenerģija apkures un karstā ūdens nodrošināšanai, elektroenerģija, ūdens, dabasgāze, kanalizācijas vai asenizācijas nodrošināšana, sadzīves atkritumu apsaimniekošana*), ja tie nav ietverti īres maksā vai nepieciešamajos izdevumos par obligāti veicamajām pārvaldīšanas darbībām;
* ar telekomunikāciju pakalpojumiem un internetu saistītos izdevumus, kā arī izdevumus par ūdens skaitītāju uzstādīšanu un verifikāciju.

  Mājokļa pabalsta apmēru aprēķina kā ***starpību*** starp garantētā minimālā ienākuma (GMI) sliekšņu summu mājsaimniecībai un faktiskajiem izdevumiem un mājsaimniecības kopējiem ienākumiem, izmantojot šādu formulu:

**Pmaj = (GMI1 + GMI2 x N) + K – I**, kur

Pmaj – pabalsta apmērs;

(GMI1 + GMI2 x N) – garantētā minimālā ienākuma sliekšņu summa mājsaimniecībai;

K – ar mājokļa lietošanu saistīto maksājumu rēķinos norādītā faktisko izdevumu summa (*nepārsniedzot noteikumu*[*3.*](https://likumi.lv/ta/id/319717#piel3)*pielikumā[[3]](#footnote-3) norādīto vai pašvaldības saistošajos noteikumos noteikto mājokļa lietošanas izdevumu summu*);

I – mājsaimniecības kopējie ienākumi (ieskaitot attiecīgajā mēnesī saņemto garantēto minimālo ienākumu pabalsta apmēru).

**!!!** Pašvaldība saistošajos noteikumos var paredzēt ***labvēlīgākus nosacījumus*** izdevumu pozīciju normām, kā arī ***noteikt koeficientu*** garantētā minimālā ienākuma sliekšņu summai mājsaimniecībai un mājsaimniecību veidus, kuriem tiek piemērots koeficients mājokļa pabalsta apmēra aprēķināšanai.[[4]](#footnote-4)

* Laikposmā no 2022. gada 1. janvāra līdz 2022. gada 31. decembrim[[5]](#footnote-5) pašvaldības, ***aprēķinot*** ***mājokļa pabalsta apmēru, garantētā minimālā ienākuma sliekšņu summai piemēro šādus koeficientus:***
* 1) atsevišķi dzīvojošai pensijas vecuma personai vai atsevišķi dzīvojošai personai ar invaliditāti – ***koeficientu 2,5*** vai pašvaldības noteikto koeficientu, ja tas ir lielāks par šajā punktā noteikto;
* 2) mājsaimniecībai, kurā ir tikai pensijas vecuma personas vai personas ar invaliditāti, – ***koeficientu 2*** vai pašvaldības noteikto koeficientu, ja tas ir lielāks par šajā punktā noteikto;
* 3) pārējām mājsaimniecībām - ***koeficientu 1,5*** vai pašvaldības noteikto koeficientu, ja tas ir lielāks par šajā punktā noteikto.

 ***Mājokļa pabalsta apmēru cietā kurināmā iegādei*** aprēķina, ņemot vērā noteikumu [3.](https://likumi.lv/ta/id/319717#piel3) pielikuma[[6]](#footnote-6) 1. un 7. punktā minētos nosacījumus, kā arī pārējos ar mājokļa lietošanu saistīto maksājumu rēķinos norādīto ***faktisko izdevumu*** summu, un piešķir vienu reizi kalendāra gadā.

**Kās jādara, lai saņemtu mājokļa pabalstu?**

Lai saņemtu mājokļa pabalstu, viena no mājsaimniecības personām vēršas pašvaldības sociālajā dienestā, uzrāda personu apliecinošu dokumentu un iesniedz:

1) *iesniegumu*, kuru parakstījušas mājsaimniecības pilngadīgās personas;

2) *darba devēja izziņu* par darba samaksu par pilniem pēdējiem trim kalendāra mēnešiem par katru darba ņēmēju mājsaimniecībā;

3) izziņu par ienākumiem *no saimnieciskās darbības*[[7]](#footnote-7) par pilniem pēdējiem trim kalendāra mēnešiem par katru saimnieciskās darbības veicēju mājsaimniecībā;

4) visu mājsaimniecībā esošo personu kredītiestāžu vai pasta norēķinu sistēmas *kontu pārskatus* par pilniem pēdējiem trim kalendāra mēnešiem, ***izņemot*** ārkārtējās situācijas laikā pašvaldības sociālais dienests var nepieprasīt papildu dokumentus;

5) dokumentus, kas apliecina *neregulāra rakstura ienākumus* un saņemtos maksājumus[[8]](#footnote-8) par 12 kalendāra mēnešu periodu pirms iesnieguma iesniegšanas;

6)  ***dokumentus mājokļa pabalsta aprēķināšanai***, kas apliecina ar mājokļa lietošanu saistītus izdevumus, kā arī uzrāda mājokļa lietošanu apliecinošus dokumentus (piemēram, īres līgumu), ja šādu dokumentu nav sociālā dienesta rīcībā;

7) citus dokumentus, ja tas ir nepieciešams lēmuma pieņemšanai par sociālās palīdzības piešķiršanu vai trūcīgas vai maznodrošinātas mājsaimniecības statusa noteikšanu.

**Kam tas paredzēts?**

Mājokļa pabalstu var pieprasīt mājsaimniecība, kura dzīvo īpašumā esošā vai īrētā mājoklī konkrētajā pašvaldībā un tur ir deklarējusi savu dzīves vietu. Ja mājoklis tiek īrēts, ir jābūt noslēgtam īres līgumam par nekustamā īpašuma lietošanu.

**!!!** Normatīvajos aktos **nav noteikts**, cik ilgi mājsaimniecībai ir jādzīvo pašvaldībā, lai saņemtu sociālo palīdzību. Tas nozīmē, ka mājsaimniecībai ir tiesības saņemt mājokļa pabalstu tiklīdz izpildās visi iepriekšminētie nosacījumi.

Mājokļa pabalstu ***nepiešķir***, ja ir stājies spēkā tiesas spriedums par izlikšanu no mājokļa, izņemot gadījumu, ja mājsaimniecība iesniedz apliecinājumu no ēkas īpašnieka, apsaimniekotāja vai zvērināta tiesu izpildītāja par tiesas sprieduma izpildes atlikšanu uz noteiktu laiku.

**Mājokļa pabalsta piešķiršana un izmaksa?**

Mājokļa pabalstu:

1) piešķir *uz trim kalendāra mēnešiem*, ja mājsaimniecībā ir vismaz viena persona darbspējīgā vecumā;

2) piešķir *uz sešiem kalendāra mēnešiem*, ja mājsaimniecībā nav nevienas personas darbspējīgā vecumā vai uz personu attiecas likumā noteiktie izņēmumi[[9]](#footnote-9).

Mājokļa pabalstu izmaksā:

* *ne retāk kā reizi trijos mēnešos*,
* ***izņemot*** mājokļa pabalstu cietā kurināmā iegādei, kuru var izmaksāt *vienā vai vairākās reizēs kalendāra gada laikā.*

Mājokļa pabalstu primāri izmaksā, *veicot pārskaitījumu* nama apsaimniekotajam (*apkure, ūdens uzsildīšana, ūdensapgāde, pārējie maksājumi apsaimniekotājam*) vai pakalpojumu sniedzējiem (*gāze, elektrība, telekomunikācijas,* utt.), kur maksājamas lielākās summas. Mājokļa pabalstā tik ietverta arī īres maksa, nekustama īpašuma nodoklis, ūdens skaitītāju pārbaude, gāzes balona iegāde vai nomaiņa, izdevumi cietā kurināmā iegādei, u.c. izdevumi. Mājokļa pabalsts cietā kurināmā iegādei var tikt izsniegts natūrā, *piegādājot kurināmo* vai *apmaksājot kurināmā iegādi.*

**PIEMĒRI, ar koeficienta piemērošanas GMI sliekšņu summai:**

**Pmaj = (GMI1 + GMI2) \* KOEF 2 + K – I**

1. Mājsaimniecībā divas personas:
* persona ar II grupas invaliditāti, ienākumi 190,40 *euro*;
* valsts sociālā nodrošinājuma pabalsta saņēmēja persona ar III grupas invaliditāti, ienākumi 109 *euro.*

GMI slieksnis 109 *euro* un 76 *euro* = **185 *euro***

GMI sliekšņu summa **\* KOEF 2** = 185 *euro* x 2 = 370 *euro*

K = īres maksa 150 *euro* mēnesī + pārējie maksājumi 130 *euro =* **280 *euro***

I = 190,40 *euro* + 109 *euro* = **299,40 *euro***

P = 370 *euro* + 280 *euro* – 299,4 *euro* = 350,60*euro****,***

***bet mājokļa pabalsta apmērs būs 280 euro* mēnesī,**

jo tas nav lielāks par faktiskajiem izdevumiem

**Secinājums:** mājsaimniecībai visi pašu ienākumi paliek personīgajiem tēriņiem un tiek apmaksāti visi faktiskie mājokļa izdevumi.

\*\*\*

**MALKA**

II. Mājsaimniecībā divas personas:

* persona ar II grupas invaliditāti, ienākumi 190 *euro*;
* valsts sociālā nodrošinājuma pabalsta saņēmēja persona ar III grupas invaliditāti, ienākumi 109 *euro*

GMI slieksnis 109 *euro* un 76 *euro* = **185 *euro***

GMI sliekšņu summa **\* KOEF 2** = 185 *euro* x 2 = 370 *euro*

K = malka 192 *euro* + pārējie maksājumi 60 *euro =* **252 *euro***

I = 190 *euro* + 109 *euro* = **299 *euro***

P = 370 *euro* + 252 *euro* – 299 *euro* = 323 ***euro,***

**bet mājokļa pabalsta apmērs būs 252 *euro***mēnesī, **kurā iegādāta malka**,

un ***pārējos mēnešos līdz 31.decembrim -*** ~60 euro (*vai cita summa atbilstoši faktiskajiem izdevumiem)*

**Secinājums:** mājsaimniecībai visi pašu ienākumi paliek personīgajiem tēriņiem un tiek apmaksāti normatīvie izdevumi par malku un pārējie mājokļa izdevumi. Turpmākos mēnešos līdz 31. decembrim tiek apmaksāti pārējie izdevumi.

1. Otrs ir garantētā minimālā ienākuma (GMI) pabalsts. [↑](#footnote-ref-1)
2. Sociālo pakalpojumu un sociālās palīdzības likuma 35.panta trešā daļa ([*24.11.2020*](https://likumi.lv/ta/id/319381-grozijumi-socialo-pakalpojumu-un-socialas-palidzibas-likuma)*. likuma redakcijā, kas stājas spēkā*[*01.04.2021.*](https://likumi.lv/ta/id/68488-socialo-pakalpojumu-un-socialas-palidzibas-likums/redakcijas-datums/2021/01/01)). [↑](#footnote-ref-2)
3. Ministru kabineta 2020.gada 17.decembra noteikumu Nr.809 “*Noteikumi par mājsaimniecības materiālās situācijas izvērtēšanu un sociālās palīdzības saņemšanu”* 3.pielikums. [↑](#footnote-ref-3)
4. Sociālo pakalpojumu un sociālās palīdzības likuma 36.panta piektā daļa. [↑](#footnote-ref-4)
5. Covid-19 infekcijas izplatības seku pārvarēšanas likuma 77.pants un Energoresursu cenu ārkārtēja pieauguma samazinājuma pasākumu likuma 13.pants. [↑](#footnote-ref-5)
6. Ministru kabineta 2020.gada 17.decembra noteikumu Nr.809 “*Noteikumi par mājsaimniecības materiālās situācijas izvērtēšanu un sociālās palīdzības saņemšanu”* 3.pielikums. [↑](#footnote-ref-6)
7. Ministru kabineta 2020.gada 17.decembra noteikumu Nr.809 “*Noteikumi par mājsaimniecības materiālās situācijas izvērtēšanu un sociālās palīdzības saņemšanu”* 1.pielikums. [↑](#footnote-ref-7)
8. Ministru kabineta 2020.gada 17.decembra noteikumu Nr.809 “*Noteikumi par mājsaimniecības materiālās situācijas izvērtēšanu un sociālās palīdzības saņemšanu”* 2.pielikums. [↑](#footnote-ref-8)
9. Sociālo pakalpojumu un sociālās palīdzības likuma 36.panta otrā daļa ([*24.11.2020*](https://likumi.lv/ta/id/319381-grozijumi-socialo-pakalpojumu-un-socialas-palidzibas-likuma)*. likuma redakcijā, kas stājas spēkā*[*01.04.2021.*](https://likumi.lv/ta/id/68488-socialo-pakalpojumu-un-socialas-palidzibas-likums/redakcijas-datums/2021/01/01)). [↑](#footnote-ref-9)